[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.3.2006

KOM(2006)90 endelig

Forslag til

RÅDETS FORORDNING

om ændring af forordning (EØF) nr. 1906/90 om handelsnormer for fjerkrækød

(forelagt af Kommissionen)

BEGRUNDELSE

Rådets forordning (EØF) nr. 1906/90 om handelsnormer for fjerkrækød indeholder flere henvisninger til Fællesskabets veterinærlovgivning. Europa-Parlamentets og Rådets direktiv 2004/41/EF ophæver Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød med virkning fra den ”relevante dato”, dvs. den 1. januar 2006. Imidlertid er der ikke nogen sammenligningstabel i direktiv 2004/41/EF, som sammenligner bestemmelserne i det ophævede direktiv med de tilsvarende bestemmelser i de to nye fødevarehygiejneforordninger. Af hensyn til klarheden er det derfor hensigtsmæssigt at tilpasse forordning (EØF) nr. 1906/90 for at præcisere henvisningerne til de tilsvarende bestemmelser i de nye fødevarehygiejneforordninger.

Denne ændring bør også benyttes til at præcisere andre henvisninger, som ikke længere er korrekte. Dette omfatter en henvisning til Kommissionens direktiv 80/879/EØF af 3. september 1980 om sundhedsmærkning af fersk fjerkrækød i store emballager og adskillige henvisninger til Rådets direktiv 79/112/EØF af 18. december 1978 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne.

Endvidere udelukker forordningen en særlig præsentationsmåde ved markedsføringen af fjerkrækroppe (“New York-dressed”). Denne præsentationsmåde vil hverken være i overensstemmelse med de relevante markedsføringsbestemmelser i Kommissionens forordning (EØF) nr. 1538/91 eller med kravene i de nye fødevarehygiejneforordninger. Af hensyn til klarheden bør denne fravigelse ophøre.

Forslag til

RÅDETS FORORDNING

om ændring af forordning (EØF) nr. 1906/90 om handelsnormer for fjerkrækød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød[1], særlig artikel 2, stk. 2,

under henvisning til forslag fra Kommissionen, og

ud fra følgende betragtninger:

(1) Med virkning fra 1. januar 2006 er Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød[2] ophævet ved Europa-Parlamentets og Rådets direktiv 2004/41/EF[3] og erstattet af Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne[4] og af Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer[5].

(2) Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler[6] er blevet ophævet og erstattet af Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler[7].

(3) Rådets forordning (EØF) nr. 1906/90[8] indeholder adskillige henvisninger til direktiv 71/118/EØF og 79/112/EØF. Af hensyn til klarheden er det hensigtsmæssigt at tilpasse disse henvisninger.

(4) Artikel 1, stk. 3, andet led, i forordning (EØF) nr. 1906/90 indeholder en henvisning til den form for salg, der er omhandlet i kapitel II, artikel 3, punkt II, i direktiv 71/118/EØF. Denne bestemmelse vedrører medlemsstaternes mulighed for at udelukke små mængder af fjerkrækød fra forordningens anvendelsesområde. Muligheden for en sådan fravigelse findes ikke i forordning (EF) nr. 852/2004 og (EF) nr. 853/2004. Den bør imidlertid opretholdes.

(5) Artikel 1, stk. 3, tredje led, i forordning (EØF) nr. 1906/90 udelukker New York dressed fjerkræ som omhandlet i kapitel VIII, punkt 49, i bilag I til direktiv 71/118/EØF fra forordningens anvendelsesområde. “New York dressed” betyder fjerkræ, fra hvilke fjerene og blodet er fjernet, og som udbydes til salg som hele fjerkræ med hoved, fødder og indvolde intakt. Denne præsentationsmåde vil under ingen omstændigheder være i overensstemmelse med bestemmelserne i forordning (EF) nr. 852/2004 og (EF) nr. 853/2004. Denne fravigelse bør derfor ophøre.

(6) Artikel 6 i forordning (EØF) nr. 1906/90 indeholder en henvisning til Kommissionens direktiv 80/879/EØF af 3. september 1980 om sundhedsmærkning af fersk fjerkrækød i store emballager[9]. Dette direktiv blev ophævet ved Rådets direktiv 92/116/EØF af 17. december 1992 om ændring og ajourføring af direktiv 71/118/EØF om sundhedsmæssige problemer i forbindelse med handel med fersk fjerkrækød[10]. Denne henvisning er overflødig og bør udgå.

(7) Forordning (EØF) nr. 1906/90 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 1906/90 foretages følgende ændringer:

1) I artikel 1 foretages følgende ændringer:

a) stk. 3 affattes således:

“3. Bestemmelserne i denne forordning gælder ikke for fjerkrækød, der er bestemt til eksport fra Fællesskabet.”

b) følgende indsættes som stk. 3a:

”3a. Medlemsstaterne kan fravige kravene i denne forordning for så vidt angår fersk fjerkrækød, der i små mængder sælges af en landbruger, som på sin bedrift har en årsproduktion på under 10 000 stykker fjerkræ af de fem arter, der er omhandlet i artikel 1, stk. 1:

- enten direkte til den endelige forbruger, på bedriften eller på de ugentlige markeder, der ligger nærmest bedriften og i samme område som de kompetente myndigheder, der har indrømmet fravigelsen

eller

- til en detailhandler med henblik på direkte salg til den endelige forbruger, hvis detailhandleren udøver sin virksomhed i det område, hvor de kompetente myndigheder, der har indrømmet fravigelsen, findes.

Medlemsstaterne kan fastsætte, i hvilket omfang den i første afsnit omhandlede fravigelse også gælder for opskæringer.

Omførsel, postordresalg og, for så vidt angår detailhandleren, markedshandel er udelukket fra en sådan fravigelse.”

2) Artikel 2, nr. 4, affattes således:

“4. ”færdigpakket fjerkrækød”: fjerkrækød, hvis præsentationsmåde opfylder betingelserne i artikel 1, stk. 3, litra b), i Europa-Parlamentets og Rådets direktiv 2000/13/EF*.

* EFT L 109 af 6.5.2000, s. 29.”

3) I artikel 4 affattes de indledende ord således:

“Ud over de oplysninger, som kræves efter de nationale bestemmelser, der er fastsat i henhold til direktiv 2000/13/EF, skal der i de ledsagende handelsdokumenter som omhandlet i artikel 13, stk. 1, litra b), i samme direktiv endvidere anføres følgende oplysninger:”

4) I artikel 5 foretages følgende ændringer:

a) i stk. 1 ændres udtrykket “direktiv 79/112/EØF” til “direktiv 2000/13/EF”.

b) stk. 2 affattes således:

“2. Ved fersk fjerkrækød erstattes datoen for mindste holdbarhed med sidste anvendelsesdato i overensstemmelse med artikel 10 i direktiv 2000/13/EF.”

c) stk. 3, litra d), affattes således:

“d) slagteriets eller opskæringsvirksomhedens autorisationsnummer i medfør af artikel 4 i Europa-Parlamentets og Rådets forordning (EF) nr. 853/2004**, undtagen når opskæring og udbening foregår på salgsstedet, jf. artikel 4, stk. 2, litra d), i nævnte forordning.

** EUT L 139 af 30.4.2004, s. 55. Berigtiget version i EUT L 226 af 25.6.2004, s. 22.”

d) stk. 4 og 5 affattes således:

“4. Ved salg af ikke-færdigpakket fjerkrækød, undtagen når opskæring og udbening foregår på salgsstedet, jf. artikel 4, stk. 2, litra d), i forordning (EF) nr. 853/2004, og forudsat at opskæringen og udbeningen foretages efter forbrugerens anmodning og i dennes nærværelse, finder artikel 14 i direktiv 2000/13/EF anvendelse på de i stk. 3 omhandlede oplysninger.

5. De nærmere bestemmelser for angivelse af varebetegnelsen i henhold til artikel 3, stk. 1, nr. 1), i direktiv 2000/13/EF kan fastsættes efter fremgangsmåden i artikel 17 i forordning (EØF) nr. 2777/75.”

5) Artikel 6 affattes således:

“Artikel 6

Uanset artikel 3, 4 og 5 er det ved leverancer til opskærings- eller forarbejdningsvirksomheder ikke nødvendigt at inddele fjerkrækødet i klasser eller at anføre de yderligere oplysninger, der er fastsat i nævnte artikler.”

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EFT L 282 af 1.11.1975, s. 77. Senest ændret ved forordning (EF) nr. 1913/2005 (EUT L 307 af 25.11.2005, s. 2 ).

[2] EFT L 55 af 8.3.1971, s. 23.

[3] EUT L 157 af 30.4.2004, s. 33.

[4] EUT L 139 af 30.4.2004, s. 1. Berigtiget i EUT L 226 af 25.6.2004, s. 3.

[5] EUT L 139 af 30.4.2004, s. 55. Berigtiget i EUT L 226 af 25.6.2004, s. 22.

[6] EFT L 33 af 8.2.1979, s. 1.

[7] EFT L 109 af 6.5.2000, s. 29. Senest ændret ved direktiv 2003/89/EF (EUT L 308 af 25.11.2003, s. 15).

[8] EFT L 173 af 6.7.1990, s. 1. Senest ændret ved forordning (EF) nr. 1101/98 (EFT L 157 af 30.5.1998, s. 12).

[9] EFT L 251 af 24.9.1980, s. 10.

[10] EFT L 62 af 15.3.1993. s. 1. Ændret ved akten vedrørende Østrigs, Finlands og Sveriges tiltrædelse.